סטרי

סְטְרִי (באוקראינית: Стрий, בפולנית: Stryj) היא עיר על הגדה המערבית של נהר סטרי, במחוז לבוב שבמערב אוקראינה, למרגלות הרי הקרפטים. סטרי היא המרכז המנהלי של אזור סטריסקי, ומשמשת כיחידה מנהלית נפרדת בתוך מחוז לבוב. אוכלוסיית העיר מונה כ-71,000 נפש (2005). סטרי נזכרת לראשונה בשנת 1385, ובשנת 1431 הוענקו לה זכויות עיר. בשנת 1523 נהרסה העיר כתוצאה מפשיטות הטטרים, אך לאחר מכן שוקמה. בחלוקת פולין הראשונה בשנת 1772 נכללה העיר בתחום אוסטריה, ולאחר מלחמת העולם הראשונה נכללה בשטחי הרפובליקה הפולנית השנייה. ערך מורחב – קהילת יהודי סטרי יהודים החלו להתיישב בעיר בסוף המאה ה-16, ובשנת 1689 הוקם בה בית כנסת ראשון. במהלך המאה ה-19 התבססה הקהילה היהודית בעיר מבחינת מעמד כלכלי ואזרחי, ובשנת 1874 נבחר היהודי ד"ר דוד פרוכטמן לראשות העיר. בין מלחמות העולם פעלו בעיר ספרייה יהודית, בתי ספר יהודיים ומספר תנועות נוער יהודיות. בין הרבנים הנודעים שכיהנו בקהילת סטרי היו אריה לייב הלר, יעקב מליסא, רבי מרדכי זיסקינד לנדא מסטריא, ורבי יקותיאל אשר זלמן ענזיל צוזמיר, ורבי אריה ליבוש הלוי איש הורוויץ. לפני השואה מנתה האוכלוסייה היהודית בעיר כ-11,000 נפש, כשליש מתושביה. עם פרוץ מלחמת העולם השנייה נכבשה העיר על ידי הוורמכט, אך לאחר מכן הועברה לידי הצבא האדום, אשר אסר בה פעילים ציוניים ופעילי בונד. ב-2 ביולי 1941, במהלך מבצע ברברוסה, כבשו הגרמנים את העיר בשנית, ותוך זמן קצר ערכו אוקראינים ופולנים מקומיים פוגרום ביהודי היישוב, בו נרצחו כ-300 איש. בהמשך הוטלו על יהודי העיר גזירות שונות, ובהן הגבלות תנועה, חובת ענידת סרט זרוע וגיוס לעבודות כפייה, חלקן במחנות עבודה. ב-16 בספטמבר 1941 נערכה בעיר אקציה, בה נלקחו מבתיהם בין 800 ל-1,000 יהודים, ולאחר התעללות בת שלושה ימים, נרצחו בידי שוטרים גרמנים ואוקראינים ביער סמוך. לאחר מכן, רוכזו כ-10,000 יהודי העיר הנותרים בצפיפות רבה בגטו שהוקם בה. בגטו זו הועברו גם יהודים מוליקה טוריה. ב-3 בספטמבר 1942 החלה בגטו שבעיר אקציה בת שלושה ימים, בה שולחו כ-3,000 יהודים בקרונות משא דחוסים למחנה ההשמדה בלז'ץ, יחד עם כ-2,000 מיהודי סקולה. כ-500 עד 600 יהודים נרצחו בשעת האקציה. במחצית השנייה של ספטמבר 1942 הועברו לגטו סטרי כ-1,700 יהודים נוספים מיישובי הסביבה, וב-22 באוקטובר 1942 נערכה בו אקציה נוספת, ברוטאלית במיוחד, בה הציתו הגרמנים בתים על יושביהם והציפו מרתפים במים. כ-2,300 יהודים נרצחו באקציה זו. כמה מאות נרצחו במקום, והיתר שולחו לבלז'ץ. לאחר מכן, הובאו לגטו שבעיר כ-700 יהודים נוספים, שטחו צומצם, והתפרצו בו מגפות. ב-15 בנובמבר 1942 בוצעה בגטו שבעיר אקציה נוספת, בה גורשו כ-1,500 יהודים לינובסקה ולבלז'ץ. ניסיונות של כמה מיושבי הגטו להימלט ממנו עלו בתוהו, לאחר שנתפסו ונרצחו. ב-28 בפברואר 1943 החלה בגטו שבעיר אקציה נוספת, בת מספר ימים, בה נרצחו כ-1,000 יהודים, תוך ירי ביהודים שניסו להימלט. ב-22 במאי 1943 ביצעו שוטרים גרמנים ואוקראינים אקציית חיסול בגטו, בה נכלאו כ-1,000 יהודים במבנה בית הכנסת הגדול בעיר, הוחזקו בו מספר ימים ללא מזון ושתייה, ומשם נלקחו לבית העלמין היהודי המקומי, ונרצחו בו. ב-3 ביוני 1943 ערכו הגרמנים מצוד אחר יהודים מסתתרים בחורבות הגטו, תוך שריפת בתים, הצפת מרתפים ופיצוץ בונקרים. ביולי ובאוגוסט 1943 נרצחו גם היהודים שנותרו במחנות העבודה שבסביבת סטרי. מכ-11,000 יהודי סטרי שרדו את השואה עשרות בודדות. אוקראינה בלץ, אוקראינה גרמניה דירן, גרמניה הונגריה קישקונהלש, הונגריה אנגליה מנספילד, אנגליה פולין נובי סונץ', פולין פולין זאקופנה, פולין פולין לשנו, פולין בית הכנסת הגדול נבנה בשנת 1817 בנין ביהכנ"ס הגדול היום מדיה וקבצים בנושא סטרי בוויקישיתוף אתר האינטרנט הרשמי של סטרי חברה קדישא תל אביב יפו, סטרי על החיים היהודיים בסטרי ב"עולמות שחרבו - קהילות בשואה". "סטרי", באתר JewishGen (באנגלית) ספר יזכור לקהילת סטרי, בספריית העיר ניו יורק, 1962 יצחק נוסנבלט, ‏ספר יזכור לקהילת סטרי, בספריית העיר ניו יורק, "הזעקה האילמת", הוצאת "במות לספרות ולאמנות", 1988 סטרי (Stryj), באנציקלופדיה של הגטאות, באתר יד ושם עדותה של דינה אוסטרובר, ניצולת שואה מסטרי, על קורותיה בשואה. (ביוטיוב) סטרי באתר מרכז מורשת יהדות פולין "סטרי", באתר השטעטל הווירטואלי אלכסנדר קרוגלוב (רו'), מייקל מקונל ומרטין דין, סטרי, אנציקלופדיה של המחנות והגטאות (כרך II, חלק A, עמ' 834–836), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) סטרי, באתר אנציקלופדיה בריטניקה (באנגלית) סטריי (אוקראינה), דף שער בספרייה הלאומית